
Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative pentru completarea art. 12 alin. (1) din Ordonanţa Guvernului nr. 3/1992 privind taxa pe valoarea adăugată cu care comisia noastră a fost sesizată în fond cu adresa Biroului Permanent nr. 388 din 2 februarie 1999.

	Dan Constantinescu

RAPORT

asupra propunerii legislative pentru completarea art. 12 alin. (1) din Ordonanţa Guvernului nr. 3/1992 privind taxa pe valoarea adăugată

In urma examinării propunerii legislative pentru completarea art. 12 alin. (1) din Ordonanţa Guvernului nr. 3/1992 privind taxa pe valoarea adăugată în şedinţa din 19 mai 1999, comisia a hotărât că aceasta nu poate fi acceptat şi propune Plenului respingerea pentru următoarele motive:

Art. 12 din Ordonanţa Guvernului nr. 3/1992, aprobată prin Legea nr. 130/1992, republicată în Monitorul Oficial al României, Partea I, nr. 288 din 12 decembrie 1995, cu modificările şi completările ulterioare, reglementează data la care plata taxei pe valoarea adăugată datorată bugetului de stat devine exigibilă.

Taxa pe valoarea adăugată datorată bugetului de stat se stabileşte ca diferenţă între taxa colectată aferentă bunurilor livrate şi serviciilor prestate şi taxa deductibilă aferentă bunurilor şi serviciilor achiziţionate.

Atât pentru taxa colectată, cât şi pentru cea deductibilă, exigibilitatea ia naştere în funcţie de data livrării bunurilor şi prestării serviciilor şi nu în funcţie de data încasării facturilor emise, şi respectiv de plata furnizorilor.

Acest principiu corespunde prevederilor Directivei a VI-a adoptată de Comisia Europeană în materia de armonizare a legislaţiei referitoare la taxa pe valoarea adăugată.

Stabilirea a două criterii diferite în funcţie de care ia naştere exigibilitatea taxei pe valoarea adăugată colectată, respectiv deductibilă, ar conduce la situaţia ca beneficiarul lucrărilor executate să îşi exercite dreptul de deducere pentru sume pe care agenţii economici din sectorul de construcţii şi de producere a materialelor de construcţii nu le datorează bugetului de stat. În această situaţie se pune problema asigurării surselor bugetare din care să fie rambursate diferenţele dintre taxa colectată aferentă facturilor efectiv încasate şi taxa deductibilă aferentă aprovizionărilor, indiferent dacă facturile furnizorilor au fost efectiv achitate.

Prezentul proiect de Lege face parte din categoria legilor ordinare.

